石室游
作者：郭祥正
朝代：宋

paragraphs: 端城之北，徑五六里。
有石室兮洞開，其上則七山建斗司天之喉舌，其下則淵泉不流渟碧一杯。
窺之則肌髮冰，酌之則煩心灰。
四傍則石乳玲瓏，中敞圓蓋。
窈窈萬丈，莫窮其厓。
孰納忠兮，嗟肺肝之已露。
孰止戈兮，束兵仗而相挨。
儼衛士之行列，肅庭臣之序排。
紛披披兮蒂萼，粲樅樅兮條枚。
安而不可動者爲梁爲棟，奔而不可止者爲虎爲豺。
龜闖首兮屏息，虬奮鱗兮摶雷。
怪怪奇奇兮，千變萬態。
愈視愈久兮，惚恍驚猜。
何人境之俯近而仙宇之秘異如此者哉。
蘿卷風兮窈窕，春漬芳兮不回。
或命佳客，或寓幽懷。
考二李之勁筆，皆一時之遺材。
援玉琴以寫詠，悵夕陽之易頽。
方謝事以言返，眷兹室而徘徊。
雲愀容兮泱漭，鳥送音兮悲哀。
况百年之將盡，邈夫萬里奚復來。